Често задавани въпроси
Кой може да кандидатства в конкурса „Визионери на регионите“?
В конкурса могат да участват компании, организации и индивидуални личности от всички региони на България. Целта е да бъдат отличени хората, бизнесите и организациите, които с дейността си допринасят за икономическото, социалното и културното развитие на местните общности.
Какви проекти и инициативи се допускат за участие?
Допускат се дейности, проекти и инициативи с реален принос към развитието на даден регион или местна общност. Те могат да бъдат свързани с бизнес и икономическо развитие, създаване на работни места и инвестиции, образование, здравеопазване, екология, социални услуги, подкрепа за уязвими групи, култура и културно наследство, развитие на семеен бизнес или личен принос към местната общност.
Възможно ли е самономиниране?
Да. Кандидатура може да бъде подадена както от самия кандидат, така и от партньор, институция, неправителствена организация или гражданин, който иска да даде гласност на значим пример от своя регион.
Какви са категориите в конкурса?
„Визионери на регионите“ включва пет категории:
· Бизнес визионер – за компании с икономически и социален принос към своя регион;
· Социално въздействие – за инициативи и личности, които подобряват качеството на живот и създават устойчива обществена промяна;
· Културно развитие – за хора и организации, които съхраняват и развиват културното наследство и местния културен живот;
· Семеен бизнес – за компании, които успешно съчетават приемственост, традиция, модернизация и връзка с местната общност;
· Local Hero – за личности с изключителен принос към развитието на своята общност, които със своите действия вдъхновяват хората около себе си. В тази категория могат да участват само физически лица.
За кои региони могат да бъдат подавани кандидатури?
Конкурсът е национален и обхваща седем региона: Северозападен, Северен централен, Североизточен, Югозападен, Южен централен, Югоизточен и София-град. Ще бъдат отличени компании и личности от различните региони на страната.
Как протича оценяването?
Кандидатурите се разглеждат според предварително определени критерии, които поставят акцент върху реалния и устойчив принос към региона. Оценяват се въздействието върху местната общност, устойчивостта на резултатите, иновативността, ангажираността с местната среда и хората и наличието на дългосрочна визия.
Кои са основните критерии за оценка?
При оценяването се вземат предвид:
· реалното въздействие върху региона и общността;
· устойчивостта на постигнатите резултати;
· иновативността и способността за развитие;
· ангажираността с местната среда и хората;
· дългосрочната визия.
Целта е да бъдат отличени доказани примери за работещи решения и реален принос.
Кой оценява кандидатурите?
Кандидатурите се оценяват от жури, съставено от утвърдени личности и експерти с висока професионална репутация в областта на икономиката, бизнеса, културата, социалната и академичната сфера.
До кога е срокът за кандидатстване?
Кандидатури за първото издание на „Визионери на регионите“ могат да бъдат подавани до 23 октомври 2026 г.
Как мога да кандидатствам?
Кандидатстването се извършва чрез подаване на кандидатура през официалната форма на конкурса. Може да кандидатствате за себе си, за своята компания или организация, както и да номинирате друг човек или организация с доказан принос към развитието на своя регион.
Колко струва участието в конкурса?
Участието в „Визионери на регионите“ е напълно безплатно. Не се заплаща такса за подаване на кандидатура.
Какво могат да спечелят участниците?
Освен възможността да бъдат отличени като победители в своята категория и регион, участниците получават възможност за национално признание и медиен отзвук, да разкажат своята история пред по-широка аудитория и да станат част от общност от активни хора и организации, които работят за развитието на България.
Кога ще бъдат обявени победителите?
Победителите в първото издание на „Визионери на регионите“ ще бъдат отличени по време на официална церемония през януари 2027 г.

